BRR ลั่นกำไรปีนี้โตเกิน 50% รับรู้ฯโรงไฟฟ้าแห่ง 2-ปริมาณขายน้ำตาลเพิ่ม
BRR ลั่นกำไรปีนี้โตเกิน 50% รับรู้ฯโรงไฟฟ้าแห่ง 2-ปริมาณขายน้ำตาลเพิ่ม
10 มิ.ย. 2558

นายอนันต์ ตั้งตรงเวชกิจ ประธานกรรมการบริหาร บริษัท น้ำตาลบุรีรัมย์ จำกัด มหาชน หรือ BRR เปิดเผยว่า บริษัทมั่นใจว่ากำไรสุทธิปีนี้จะเติบโตมากกว่า 50% จากปีก่อนที่มีกำไรสุทธิอยู่ที่ 235.97 ล้านบาท เนื่องจากบริษัทจะรับรู้รายได้จากการจำหน่ายไฟฟ้าของโรงงานแห่งที่ 2 เข้ามาเพิ่มอีก 9.9 เมกะวัตต์ ซึ่งปัจจุบันบริษัทมีกำลังการผลิตไฟฟ้ารวมทั้งสิ้น 19.8 เมกะวัตต์ จึงทำให้สัดส่วนกำไรสุทธิจากโรงไฟฟ้าจะเพิ่มเป็น 30% ในปีนี้จากปีก่อนที่ 15%
ขณะที่ธุรกิจหลักของบริษัทคือการผลิตและจำหน่ายน้ำตาลในปีนี้มีปริมาณอ้อยเข้าหีบมากขึ้นเป็น 1.95 ล้านตัน จากปีก่อนที่ 1.7 ล้านตัน แม้ว่าแนวโน้มของราคาน้ำตาลในตลาดโลกปีนี้จะปรับลดลงอยู่ที่ 16 เซนต์/ปอนด์ จากปีก่อน 19 เซนต์/ปอนด์ แต่อุตสาหกรรมนี้ราคาวัตถุดิบมักจะลดลงตามราคาขายทำให้ไม่ส่งผลกระทบต่อมาร์จิ้นมากนัก
ด้านการลงทุนปีนี้บริษัทจะใช้งบราว 1 พันล้านบาท เพื่อสร้างโรงไฟฟ้าแห่งที่ 3 กำลังการผลิต 9.9 เมกะวัตต์ มูลค่าลงทุน 600 ล้านบาท ส่วนที่เหลือจะใช้เพิ่มกำลังการผลิตน้ำตาลเป็น 20,000 ตันต่อวัน จากปีนี้ที่มีกำลังการผลิตน้ำตาล 17,000 หมื่นตันต่อวัน โดยทั้ง 2 โครงการจะเริ่มดำเนินการตั้งแต่ปี 59 เป็นต้นไป
               